АҞӘА, рашәара 22 - Sputnik. Иахьа Қырҭтәыла аҭыԥ змоу аҭагылазаашьа иабзоураны Урыстәылантәи Аԥсныҟа аԥсшьаҩцәа раара амҽхак ҩынтә иеиҳахар алшоит ҳәа РИА Новости иазеиҭеиҳәеит Амилаҭтә туристтә еилахәыра "Турист" аиҳабы ихаҭыԥуаҩ Руслан Кәакәасқьыр.
"Аҵыхәтәантәи аамҭазы Қырҭтәыла имҩаԥысуа ахҭысқәа ирыхҟьаны Урыстәыла ахада инапы зҵаиҩыз аусԥҟа ҳара ҳаԥсшьарҭақәа ирныруеит. Сара сгәаанагарала, ҩынтә иадамхаргьы Аԥсныҟа иаауа аԥсшьаҩцәа рхыԥхьаӡара еиҳахоит", - иҳәеит Кәакәасқьыр.
Иара убас иара иазгәеиҭеит аурыс ԥсшьаҩцәа рзы Аԥсныҟа аара шымариоу, аҳәаа ахысрагьы акыр ишманшәалахаз, убасгьы, Гагреи Пицундеи рыдагьы, Гәдоуҭа, Аҟәа, Очамчыра араионқәагьы аԥсшьаҩцәа ишырзыԥшу.
"Аҵыхәтәантәи аамҭазы зхатәы ҩынқәа рахь аԥсшьаҩцәа здызкыло ауааԥсырагьы рыҽдырмазеихьеит. Асасааирҭақәа ракәзар, урҭ Аԥсны иахьазы 450 рҟынӡа ыҟоуп. Асовет аамҭа иаҿурԥшуазар, усҟан 100 цырак ыҟан, иагьрыдыркылон 3,5 миллионҩык аԥсшьаҩцәа", - иҳәеит Кәакәасқьыр.
Уаанӡа Урыстәыла Атуроператорцәа рассоциациа адырра ҟанаҵахьан Урыстәыла иреиҳаӡоу атуроператортә еилахәыра "TUI Россия" Қырҭтәыла аҭыԥан Аԥсны, Ҭырқәтәыла, Алада Урыстәылаҟа ацара аԥсшьаҩцәа рабжьгара агәы ишҭоу.